b'\n_START_ARTICLE_\nDolomitt\n_START_PARAGRAPH_\nDolomitt er et bergartsdannende karbonat-mineral som best\xc3\xa5r av kalsium magnesium karbonat (CaMg (CO\xe2\x82\x83)\xe2\x82\x82). Dolomitt er en metamorf sediment\xc3\xa6r bergart. Fargen er ofte hvit, men kan inneholde gr\xc3\xa5lige \xc3\xa5rer. I likhet med marmor er utgangspunktet kalkskall fra sm\xc3\xa5 sj\xc3\xb8dyr. Disse fantes i havet, der de sank ned og avleiret seg i flere meter tykke lag (sedimenter) p\xc3\xa5 bunnen. Senere geologiske omveltninger har over tid hevet fjellene og endret den opprinnelige strukturen fra leireaktig til stein (metamorfose)._NEWLINE_Oppmalt dolomitt leveres i sekkevis og brukes vanligvis til kalking av \xc3\xa5kre og hager. Store mengder blir ogs\xc3\xa5 spredt i vann og vassdrag for \xc3\xa5 dempe virkningen av sur nedb\xc3\xb8r._NEWLINE_Dolomitt dannes fra karbonatavsetninger ved at magnesium erstatter kalsium.\n_START_SECTION_\nHistorie\n_START_PARAGRAPH_\nMest sannsynlig ble mineralet dolomitt f\xc3\xb8rst beskrevet av Carl von Linn\xc3\xa9 i 1768. I 1791 ble det beskrevet som en bergart av den franske naturforskeren og geologen D\xc3\xa9odat Gratet de Dolomieu (1750\xe2\x80\x931801), f\xc3\xb8rst i bygninger i den gamle by Roma, og senere da pr\xc3\xb8ver ble samlet inn i fjellene som n\xc3\xa5 er kjent som Dolomittene i nordlige Italia. Nicolas-Th\xc3\xa9odore de Saussure var den f\xc3\xb8rste som navnga mineralet, da etter Dolomieu, i mars 1792.'